钦定古今图书集成/明伦汇编/官常典/第634卷 > 卢潜
## 钦定古今图书集成/明伦汇编/官常典/第634卷 > 卢潜

按《北齐书》本传：“潜，范阳涿人也。祖尚之，魏济州刺史。
父文符，通直侍郎。潜容貌瓌伟，善言谈，世宗引为大
将军西阁祭酒，转中外府中兵参军。机事强济，为世
宗所知，言其终可大用。天保初，出为江州刺史，所在
有治方。肃宗作相，以潜为扬州道行台左丞，除潜扬
州刺史，领行台尚书。潜在淮南十三年，任总军民，大”
树风绩，甚为陈人所惮。陈主与其《边将书》云：“卢潜犹
在寿阳，闻其何当还北？此寇不死，方为国患，卿宜深
备之。”显祖初平淮南，给十年优复，年满之后，逮天统、
武平中，征税烦杂。又高元海执政，断渔猎，人家无以
自资，诸商胡负官责息者。宦者陈德信纵其妄注淮
南富家，令州县征责。又敕送突厥马数千疋于扬州
管内，令土豪贵买之，钱直始入，便出敕括江淮间马，
并送官厩。由是百姓骚扰，切齿嗟怨。潜随事抚慰，兼
行权略，故得宁靖。武平三年，征为五兵尚书。扬州吏
民以潜戒断酒肉，笃信释氏，大设僧会，以香华缘道，
流涕送之。潜叹曰：“正恐不久复来耳。”至邺未几，陈将
吴明彻渡江侵掠，复以潜为扬州道行台尚书。五年，
与王琳等同陷，寻死建业，年五十七。其家购尸归葬。
赠开府仪同三司、尚书左射仆、兖州刺史。